Document ID: 31979L0372

ΟΔΗΓΙΑ ΤΟΥ ΣΥΜΒΟΥΛΙΟΥ της 2ας Απριλίου 1979 περί τροποποιήσεως της οδηγίας 77/101/ΕΟΚ "περί εμπορίας των απλών ζωοτροφών"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα της 43 και 100,
την πρόταση της Επιτροπής(1),
τη γνώμη της Συνελεύσεως(2), τη γνώμη της Οικονομικής και Κοινωνικής Επιτροπής(3),
Εκτιμώντας:
ότι πρέπει να συμπληρωθεί η οδηγία 77/101/ΕΟΚ του Συμβουλίου, της 23ης Νοεμβρίου 1976, περί εμπορίας των απλών ζωοτροφών(4), με μία διάταξη η οποία θα εξουσιοδοτεί τα Κράτη μέλη να προβλέπουν μία υποχρεωτική συσκευασία για τις απλές ζωοτροφές, άλλη από εκείνες που απαριθμούνται στο παράρτημα της οδηγίας 77/101/ΕΟΚ- ότι είναι απαραίτητο, άλλωστε, να καθορισθούν ορισμένες ενδείξεις που πρέπει ν'αναγράφονται στην ετικέττα ή τη συσκευασία των απλών ζωοτροφών με σκοπό τη βελτίωση της πληροφορήσεως του χρησιμοποιούντος-
ότι το παράρτημα της οδηγίας 77/101/ΕΟΚ πρέπει να τροποποιείται συνέχεια κατά ουσιαστικό τρόπο για να ληφθεί υπόψη η εξέλιξη στις επιστημονικές γνώσεις-
ότι φαίνεται, από τώρα, προτιμότερο ν'αναφέρεται η ημερομηνία κατά την οποία τα Κράτη μέλη οφείλουν να προσαρμοσθούν στις προδιαγραφές αυτής της οδηγίας έτσι ώστε το σύνολο των πράξεων που αναφέρονται σ'αυτή τη νομοθεσία να εφαρμοστούν στην αυτή ημερομηνία,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 77/101/ΕΟΚ τροποποιείται ως εξής:
1. Το άρθρο 6 αντικαθίσταται από το ακόλουθο κείμενο:
"Άρθρο 6
1. Τα Κράτη μέλη μπορούν να ορίσουν ότι οι απλές ζωοτροφές στις οποίες αναφέρεται το παράρτημα τμήμα Β, στήλη 7, δεν μπορούν να εμπορευθούν παρά μόνο σε κλειστές συσκευασίες ή δοχεία. Τα Κράτη μέλη μπορούν να ορίσουν ότι οι συσκευασίες ή τα δοχεία πρέπει να κλείνονται κατά τέτοιο τρόπο ώστε το κλείσιμό τους να καταστρέφεται κατά το άνοιγμα και να μην μπορεί να ξαναχρησιμοποιηθεί.
2. Τα Κράτη μέλη μπορούν να εφαρμόσουν τις διατάξεις της παραγράφου 1 των απλών ζωοτροφών άλλων από εκείνες που απαριθμούνται στο παράρτημα τμήμα Β."
2. Στο άρθρο 7 παράγραφος 1 το εδάφιο ε) αντικαθίσταται με το ακόλουθο κείμενο:
"ε) το καθαρό βάρος, για τα υγρά προϊόντα ο καθαρός όγκος ή το καθαρό βάρος και για τα προϊόντα που συνήθως εμπορεύονται με το τεμάχιο είτε τον αριθμό των εμπορικών μονάδων ή το καθαρό βάρος."
3. Στο άρθρο 15, η ημερομηνία "1η Ιανουαρίου 1979" αντικαθίσταται με την ημερομηνία της "1ης Ιανουαρίου 1981".
Άρθρο 2
Η παρούσα οδηγία απευθύνεται στα Κράτη μέλη.
Έγινε στο Λουξεμβούργο, στις 2 Απριλίου 1979.

Labels: 3
6